Document ID: /roh_data/filtered/fineweb-2-filterrobots_roh.jsonl.gz/60300

VIII.
L'hom dal chapè a trais pizs.
Ad eira las duos d'ün zievamezdi d'October. Il sain della cattedrale sunaiva güst la vesper, que chi voul dir, cha tuottas las persunas principelas della citted avaivan già passanto il gianter. Ils canonics as rendaivan al cor ed ils seculers in lur alcovas a durmir la siesta, surtuot quels, chi a motiv du lur uffizi p. ex. las autoriteds, avaivan passanto l'intera damaun lavurand.
Que eira dimena da's fer da buonder, cha a quell' ura, zuond brich adatteda per ir a spass, già per motiv della chalur soffocanta, sortiss dalla citted a pe ed accompagno d'ün sulet polizist l'illuster Signur Corregidor — il quêl ün non podaiva confuonder con üngün' otra persuna, ne da di, ne da not, taunt per l'enorma grandezza da sieu chapè a trais pizs e per la pumpa da sia chappa d's-charlatta, cu per la particularited da sia grotesca statura .......
Dalla chappa da s-charlatta e dal chapè a trais pizs podessan auncha bgeras persunas discuorrer con plaina cogniziun da causa. Nos oters tuots, naschieus in quella cited vers la fin della regenza da D. Fernando VII, ans regordains d'avair vis quels duos antiquos mobels, quel chapè e quella chappa, pendieus vi d'ün' aguotta sco unic ornamaint d'üna nüda parait nella tuor ruineda della chesa, abiteda da sia Signoria (tuor distineda traunter aint als gös infantils da sieus neivs) — süsom il chapè nair, gio suot la chappa cotschna — formand